

|  |
| --- |
| **Sažetak** |
| Procjena učinka Europskog partnerstva za mjeriteljstvo |
| **A. Potreba za djelovanjem** |
| **O čemu je riječ? Zašto je to problem na razini EU-a?**  |
| Mjeriteljstvo je znanost o mjerenju. Od presudne je važnosti za razvoj gospodarskih i društvenih aktivnosti i javno je dobro. Istraživački programi u području mjeriteljstva trenutačno nemaju dovoljno velik učinak na razini EU-a zbog rascjepkanosti aktivnosti i udvostručavanja rada država članica u tom području. Istodobno se Europa suočava s povećanom globalnom konkurencijom u mjeriteljstvu zbog sve veće potrebe za mjeriteljskim rješenjima usmjerenima na nove tehnologije i razvoj novih proizvoda. Usto, zbog sve većih društvenih izazova i potrebe za pouzdanim normama i propisima hitno treba riješiti problem nedovoljne uključenosti mjeriteljstva u europski sustav inovacija. |
| **Što bi se trebalo postići?** |
| Inicijativom bi se do 2030. putem specijaliziranih paneuropskih mreža trebala realizirati mjeriteljska rješenja barem jednaka svjetski najuspješnijima. Ta bi mjeriteljska rješenja trebala potaknuti prodaju novih inovativnih proizvoda i usluga zahvaljujući prihvaćanju i upotrebi ključnih novih tehnologija. Rješenja bi trebala pridonijeti i djelotvornoj izradi i provedbi konkretnih normi i propisa koji će činiti osnovu javnih politika namijenjenih rješavanju društvenih problema.  |
| **Koja je dodana vrijednost djelovanja na razini EU-a (supsidijarnost)?**  |
| Dosadašnja podrška na razini EU-a pokazala je potencijal za poticanje većih razina integracije mjeriteljskih istraživanja u cijeloj Europi. Dosad je pokretač integracije bila projektna suradnja odozdo prema gore. S obzirom na njegovu sve veću važnost u olakšavanju proboja novih tehnologija i suočavanju s društvenim izazovima, potreban je strateški pristup integraciji mjeriteljstva kako bi istraživanja bila usmjerenija. Shodno tome, dodana vrijednost djelovanja na razini EU-a nakon 2020. proizaći će iz razvijanja i provedbe programskijeg pristupa koji je usmjeren na mjeriteljska istraživanja u područjima od tehnološke i društvene važnosti.  |
| **B. Rješenja** |
| **Koje su opcije za postizanje ciljeva?** **Postoji li najpoželjnija opcija? Ako ne, zašto?** |
| Osnovna je opcija financiranje putem poziva na podnošenje prijedloga u programu rada Obzora Europa. Ovom se opcijom neće omogućiti iskorištavanje institucionaliziranog nacionalnog financiranja u djelovanjima. Učinak bi bio ograničen na ostvarenja pojedinačnih projekata.Druga je opcija stvaranje sufinanciranog partnerstva u kojem konzorcij nacionalnih instituta za mjeriteljstvo zajednički financira djelovanja, uz sredstva iz programa Obzor Europa. Opseg sudjelovanja subjekata koji nisu dio takvog konzorcija bio bi ograničen.Treća je opcija institucionalizirano partnerstvo u skladu s člankom 185. UFEU-a. Na temelju unaprijed preuzetih obveza za cijelo razdoblje inicijative potaknut će se institucionalizirano nacionalno financiranje prema dugoročnom sustavu održivih europskih mjeriteljskih mreža koje će biti usmjerene na izgradnju istraživačkih kapaciteta u mjeriteljstvu na razini EU-a u ključnim područjima koja utječu na tehnologije u nastajanju i društvene izazove. Ova opcija financiranja omogućit će uključivanje širokog raspona vanjskih sudionika duž „mjeriteljskog vrijednosnog lanca”, uključujući subjekte koji utvrđuju standarde, regulatore, industriju i druge krajnje korisnike. Zbog toga je ovo najpoželjnija opcija. |
| **Koja su stajališta različitih dionika? Tko podržava koju opciju?**  |
| Mišljenja svih vrsta ispitanika dosljedna su: najpoželjnija je opcija institucijskog partnerstva iz članka 185. zbog potencijala za provedbu dugoročnog, strateškog i programskog pristupa. |
| **C. Učinci najpoželjnije opcije** |
| **Koje su prednosti najpoželjnije opcije (ako postoji, inače prednosti glavnih opcija)?**  |
| Gospodarske prednosti imaju izravnu i neizravnu komponentu. Izravna je komponenta povećanje prodaje mjernih uređaja i povezanih usluga u industriji, koje se procjenjuje na 50 milijuna EUR godišnje. Osim toga, cilj promicanja inovacija u strateškim područjima primjene ima dodatan neizravan, dugoročan učinak na prodaju. Društvene i ekološke koristi izravno su povezane sa specijaliziranim mjeriteljskim mrežama. Mreže osiguravaju konkretna mjeriteljska rješenja za sve dionike duž lanca vrijednosti u mjeriteljstvu, uključujući industriju, krajnje korisnike i građane.  |
| **Koji su troškovi najpoželjnije opcije (ako postoji, inače troškovi glavnih opcija)?**  |
| Glavni troškovi odnose se na administrativne troškove inicijative, koji su ograničeni na 5 % ukupnog proračuna. Postotak zabilježen u prethodnim inicijativama u skladu s člankom 185. UFEU-a bio je manji od toga. |
| **Koji su učinci na mala i srednja poduzeća (MSP) i konkurentnost?**  |
| Olakšavanjem prihvaćanja i iskorištavanja novih tehnologija inicijativom će se podupirati MSP-ovi i velika poduzeća da prodajom novih inovativnih proizvoda i usluga povećaju vlastiti udio na svjetskom tržištu, čime će se povećati konkurentnost. Podupiranjem izrade i primjene svrsishodnih normi i propisa inicijativom će se smanjiti troškovi usklađivanja za poduzeća, čime će se konkurentnost dodatno povećati. |
| **Hoće li to bitno utjecati na nacionalne proračune i uprave?**  |
| Udruživanjem resursa i usmjeravanjem na zajedničke strateške prioritete inicijativa će državama članicama omogućiti da povećaju učinkovitost svojih javnih ulaganja i ostvare veće gospodarske i društvene učinke. Kad je riječ o financijskim obvezama, nacionalna sredstva dodjeljivala bi se za cjelokupno trajanje inicijative. Administrativno opterećenje na nacionalnoj razini trebalo bi se smanjiti upravljanjem inicijativom na europskoj razini s pomoću posebne provedbene strukture. |
| **Hoće li biti drugih bitnih učinaka?**  |
| Inicijativa će Europi omogućiti da zadrži vodeći položaj u istraživanju u području mjeriteljstva tako što će se, u najmanju ruku, usmjeravanjem sredstava za mjeriteljstvo na strateške prioritete držati korak s našim konkurentima.Inicijativa je prilika da Europa učinkovitije odgovori na ubrzanu socijalnu tranziciju, i to razvojem prilagođenih rješenja za mjerenje u područjima kao što su zdravstvo, okoliš i energetika. Time će se povećati i sposobnost Europe da učinkovito odgovori na globalne krizne situacije, kao što je pandemija bolesti COVID-19. Inicijativom će se Europi omogućiti da postane predvodnik u utvrđivanju poštenih i transparentnih međunarodnih trgovinskih pravila i u odgovaranju na globalne krizne situacije, kao što je pandemija bolesti COVID-19. |
| **Proporcionalnost?**  |
| Svi ciljevi ostvaruju se samo najpoželjnijom opcijom. |
| **D. Daljnje mjere** |
| **Kad će se politika preispitati?**  |
| Najkasnije krajem 2024. provest će se preispitivanje u sredini programskog razdoblja kojim će se, među ostalim, ocijeniti napredak u ostvarivanju ciljeva, uključujući izlaznu strategiju koja se temelji na paneuropskim mrežama. |